छठ पूजा सूर्य की उपासना का पर्व है... जिसे कार्तिक माह के शुक्ल पक्ष की षष्टी को मनाया जाता है। यह पर्व 4 दिनों तक चलता है जिसकी शुरुआत नहाय खाय से होती है। वर्ष 2019 में यह पर्व 31 अक्टूबर को प्रारंभ होगा और 3 नवंबर सूर्य उदय के साथ ही इसे संपन्न किया जाएगा।
छठ पूजा को लोक पर्व कहा जाता है क्योंकि यह केवल पूर्वी उत्तर प्रदेश, बिहार, झारखंड, मध्य प्रदेश और नेपाल में रहने वाले लोगों की धार्मिक आस्था से जुड़ा है। दीपावली का त्यौहार बीतते ही बाजारों में छठ पूजा की रौनक देखने को मिलती है... इसे छठ पूजा के अलावा सूर्य षष्टी, छठ माई पूजन, छठी माई.. आदि नामों से भी जाना जाता है।
छठ पूजा का यज त्यौहार 4 दिनों तक चलता है और हर दिन अपना अलग नाम और महत्व रखता है।
पहला दिन (नहाय खाय) - 31 अक्टूबर
कार्तिक पक्ष की शुरुआत कार्तिक शुक्ल पक्ष की चतुर्थी से होती है, जिसे नहाय खाय कहा जाता है। इस दिन व्रत रखने वाले लोग स्नान करने के बाद नवीन वस्त्र पहनकर सात्विक भोजन ग्रहण करते हैं। व्रती के भोजन ग्रहण करने के बाद ही घर के बाकी सदस्य खाना खाते हैं।
दूसरा दिन (खरना) - 1 नवंबर
छठ पूजा का दूसरा दिन कार्तिक शुक्ल पंचमी का दिन होता है। जो लोग व्रत रखते हैं वे पूरे दिन निर्जला रहने के बाद केवल शाम को एक बार भोजन करते हैं, जिसे खरना कहा जाता है। शाम के समय चावल और गुड़ की खीर बनती है और घी लगी रोटी प्रसाद में बांटी जाती है।
तीसरा दिन (संध्याकालीन अर्घ्य) - 2 नवंबर
कार्तिक शुक्ल पक्ष की षष्टी के दिन पूरे दिन निर्जला रहते हुए छठ पूजा का प्रसाद तैयार किया जाता है। इस दिन व्रती नदी या तालाब में खड़े होकर शाम के समय डूबते सूर्य को अर्घ्य देते हैं और रात भर जागरण किया जाता है।
चौथा दिन (प्रात:कालीन अर्घ्य) - 3 नवंबर
अगले दिन यानि सप्तमी के दिन प्रात: उगते हुए सूर्य को पानी में खड़े होकर अर्घ्य देने की परंपरा निभाई जाती है। अर्घ्य देने के बाद व्रती सात बार परिक्रमा करती है और फिर प्रसाद खाकर व्रत का समापन किया जाता है।
कमेंट